**2. Vi er fremdeles i Alta (andre kapittel)**

**Hvordan bodde folk?**

Vi er igjen i tidsmaskinen vår. Det begynner allerede å bli kveld. Vi lukker døra igjen og stenger vinduene. Vi hviler og snakker.

RAGNHILD HANSEN*:* De folkene så jammen merkelige ut! Hva sa du, Kaisa, hvilket år var det? 1748? Og i mai måned? Jammen var det en kald mai måned, det var ennå is på elva. Selv om sola skinte fint der fra en klar himmel! Og visst var Alta vakker på den tida med så fin furuskog.

LIISAN MATTI: Ja. Og blått hav og blå himmel og frisk luft. Å, du verden! Slik er det ikke nå! Jeg kunne nesten ikke kjenne det stedet igjen! Forstår dere, jeg er fra det der stedet! Og jeg kjente nesten ikke stedet igjen! Selv om Altaelva jo er på plass ennå, og det er bygda også, hvor vi var i sted, Elvebakken, altså. Der er det jo mange høye hus nå, den gang var det bare noen tømmerhus. Det var ikke vinduer i husene heller, bare glugger. Eller hva kaltes de hullene i veggene?

PETTERIN MIKKO: Åja, de hullene? Jeg tror at det var sånne som de før kalte for ljorer. Du skjønner, det var der de slapp ut røyken. De husene, det var sånne røykstuer, det var ikke skorstein i dem. Når de fyrte i ovnen, så kom det mye røyk inn i huset. Den måtte så slippes ut gjennom ljorene. Men det kom jo også lys inn gjennom ljorene.

RAGNHILD HANSEN: Men det er jo forferdelig! Da var altså veggene i huset helt svarte og skitne! Og taket og gulvet og alt!

HANNUN HANNA: Nei, nei, Ragnhild. De gamle kvenene var veldig renslige folk og slett ikke skittenferdige i det hele tatt. Ja, altså, veggene og taket var jo kanskje svarte, men de var ikke skitne likevel. De vasket alltid godt og skurte med sand. Og gulvet ble skurt til det var helt hvitt. Selv om det ofte også kunne være slik at det bare var jordgulv eller også sandgulv i huset. Men skittent var det ikke i huset, selv om det var jordgulv eller sandgulv. Det er sikkert! Kvenene har alltid vært et renslig folk! Derfor hadde de dampbad også!

MATTI VIRTANEN: Ja, ja, vi tror det! Ikke rop! Men fortell nå, hvem var egentlig han der Ollin Nuutti? Er det sant at en mann fra Alta har vært helt i København og snakket med kongen? Hvordan er det mulig? Da fantes det jo ikke noen transportmidler engang. Ikke var det biler, ikke var det fly, ikke tog, ikke engang bakketog, for ikke å snakke om lufttog. Hvordan kunne man reise den gang, uten noe?

STIINAN LEENA: Nå, du hørte jo. Eller hørte du ikke etter? Han kjørte med rein og hest og av og til gikk han på ski og til fots også. Man reiste da før også!

PETTERIN MIKKO: Ja, og hvis han hadde reist om sommeren, så hadde han jo kunnet reise med båt også. Her fra Alta til Kautokeino var det også da vanskelig å ferdes med båt, fordi det er så strie stryk, strømmer og bratte fosser. Men når man kommer seg til Karesuando, så er det lett å ferdes nedover med båt helt til Bottenvika.

MATTI VIRTANEN: Okei, okei! Saken er klar. Men han Ollin Nuutti? Hvem var han egentlig? Har et slikt menneske eksistert?

ANNAN KAISA: Ja visst! Visst har Ollin Nuutti eller Knud Qvæn levd. Dere skjønner, det var det jeg ville fortelle dere om, om dere da vil høre.

ALLE*:* Jo, jo, selvfølgelig! Vi vil høre alt. Fortell!

Annan Kaisa trykker på en knapp, og i det samme står det en dame foran dem, som har nesten samme slags klær som de altaværingene de nettopp var hos. Damen begynner å fortelle. Alle lytter.